**Қазақстан Республикасы**

**Парламенті Мәжілісінің**

**депутаттарына**

*2024 жылғы 29 мамырдағы*

*№ ДС-227 хатқа*

**Құрметті депутаттар!**

Агробанк құру мәселелеріне қатысты депутаттық сауалды қарап, келесіні хабарлаймыз.

Агробанк құру мәселесін зерделеу үшін ҚР Парламенті Мәжілісі мен Сенаты, Ұлттық экономика, Қаржы, Әділет министрліктері, ҚР Ұлттық Банкі, ҚР Қаржы нарығын реттеу және дамыту агенттігі, «Бәйтерек» ҰБХ» АҚ, «Атамекен» ҰКП және салалық қауымдастықтар, одақтар өкілдерінің қатысуымен Ауыл шаруашылығы министрлігінің жанынан жұмыс тобы құрылды *(ҚР Ауыл шарушылығы министрінің 2024 жылғы 14 маусымдағы № 203 бұйрығы)*.

Жалпы Агробанк құру мәселесін бұған дейін уәкілетті мемлекеттік органдар пысықтады және төмендегідей қорытындыға келді.

Агробанк қызметін өрістетуге және әкімшілендіруге бюджет шығындарын ұлғайту қажеттігін айтпағанның өзінде, несие портфелін тек бір агросекторға шоғырландыру (әртараптандырмай) банктің қаржылық орнықтылығына қауіп төндіреді.

Бұл ретте Агробанктің бір салада ғана мамандануы тәуекелдердің жоғары шоғырлануын (тәуекелдер әртараптанбайды) болжайды. Тұтынушылардың басым бөлігі қаржылық қызметтердің толық спектрін алуға болатын әмбебап банктермен жұмыс істегенді жөн көреді. Нәтижесінде мамандандырылған мемлекеттік кооперативтік банк халық депозиттерін тартуда қиындыққа тап болады, бұл табысы төмен және жоғары әртараптандырылмаған тәуекелдермен бірге мамандандырылған мемлекеттік кооперативтік банктің қаржылық жай-күйінің орнықтылығын қамтамасыз ету үшін бюджет қаражатын салу қажеттігін туғызады, бұл өз кезегінде бюджетке қосымша ауыртпалық түсуіне алып келеді.

Сондай-ақ әр өңірде қолжетімділікті қамтамасыз ету мақсатында филиалдар ашу қажеттігінен қосымша шығындар туындайды.

Сонымен қатар сарапшылардың пікірінше жеңілдетілген қолдау құралдарын ұсынатын мемлекеттік банк түріндегі қаржы моделі, әдетте, оның шығындылығын болжайды.

Агробанкті құру, қалыптастыру және қызметін жолға қою шығындарының болуына байланысты түпкілікті қарыз алушыларға кредит беру мөлшерлемесінің ұлғаюы, тар мамандырылған және уақытқа тәуелді қызметінің себебінен салымшылар қызығушылығының төмен болуы банктің толықтай функционалды қызмет атқаруына күмән туғызады. Ал бұл тұтастай алғанда салымшылардың мүдделерін қорғау мақсатында қаржы реттеушісі тарапынан қатаң реттеуді талап етеді.

Жоғарыда айтылғандардың негізінде Агробанк құру орынсыз деп танылғанын жеткіземіз.

Одан бөлек, банк құру – агроөнеркәсіптік кешенді *(бұдан әрі – АӨК)* қаржыландырудың жетіспеушілігі мәселесін шешпейді, оны құруға және өрістетуге кететін шығынды және баса назарды қолданыстағы АӨК қолдауға маманданған қаржы институттарының *(«Аграрлық кредиттік компания» АҚ, «ҚазАгроҚаржы» АҚ)* қызметін жетілдіруге жұмсаған жөн деп есептейміз.

Жалпы қазіргі таңда агроөнеркәсіптік кешенді қаржыландыру мәселесі Үкіметтің бақылауында.

**О. Бектенов**

*орынд.: А. Тұрғалиев*

*тел.: 74-53-51*